Васильева Любовь Васильевна

Верхоянскай орто оскуолатын

алын кылааһын учуутала

**ХОМУС АБЫЛАҤА**

Хайа да омук бэйэтэ олорон ааспыт олоҕун кэлэр кэскилин, кэнчээри ыччаты иитиигэ үйэлэр тухары муспут муудараһын кэлэр көлүөнэҕэ тиэрдэр үгэстээх. Араас кэмҥэ история хаамыытыгар кэм –кэрдиис уларыйыытынан, олох балысханнык сайдыытынан бу үтүө үгэс кэнники былааҥҥа үтүрүллүбүт кэмнэрдээҕэ. **«Бэҕэһээҥи күн баар буолан, бүгүҥҥү күн үөскээбитэ чахчы. Бүгүҥҥү күн баар буолан сарсыҥҥы күн үүнүөҕэ. Бу иһин үс кэми: ааспыты, билиҥҥини, кэлэри - хайа да киһи, хаһан да араарбакка биир ситимнээҕин өйдүөхтээх» (С.Омоллоон)** Ол сиэринэн урукку, билиҥҥи олох үчүгэй сүмэтин сүүмэрдээн ылан, киһи инники олоххо дьулуһуохтаах. Сыл ахсын олохпут тэтимэ түргэтээн иһэр. Олох сайдан, араас технология, көрдөрөр-иһитиннэрэр ньымалар күүһүрдүлэр. Бу барыта нууччалыы, омуктуу тыынынан киирдэ. Ол - саха дьоно оҕолорбут, омук быһыытынан ис туруктара айгырааһыныгар тириэрдэр кыахтанна. Саха омук кэскилэ - кэнчээри ыччаппыт сахалыы тыыннаах иитиллиитигэр сытар. Ол иһин оҕо төрөөбүт тылынан саҥарар-иҥэрэр, кэпсэтэр, оонньуур, ыллыы-туойа сылдьар уйулҕалаах буолуохтаах.

Оскуола билиҥҥи оруола оҕоҕо научнай теоретическай эрэ билиини биэриинэн муҥурдаммат. Саҥа 21-с үйэ хайысхата - сайдыылаах, киэҥ билиилээх, үрдүк культуралаах, өй-санаа өттүнэн бөҕө туруктаах, чөл дууһалаах, толкуйдаабытын туруорсар дьулуурдаах, айымньылаах, олоххо бэлэмнээх эдэр көлүөнэни иитии буолар. Алын кылаас оҕолоро тулалыыр эйгэни, сиэри-майгыны иҥэринэр саастарыгар иитии-үөрэтии үлэтин хайысхата сиэрдээх буолууга туhаайыллар.

Саха омук ытыс ымыыта оностубут кэрэ тыастаах хомуhун оҕо-аймах олус сэҥээрэр. Бу бириэмэни куоттарбат сыалтан, айар үлэ араас көрүҥнэрин туттан, хомуска үөрэтэр, дьарыктыыр программаны оҥорон үлэлэтэбин. 2007 сылга диэри куруһуок быһыытынан ыытыллыбыт буоллаҕына, билигин ФГҮӨС стандардын ирдэбилинэн, уруок таһынан ыытыллар, сатабылы иҥэрии дьарык көрүҥэ буолар. Ханнык баҕарар саха киһитэ, хомус тыаhын, кыра сааhыттан иҥэриннэҕинэ, хомуhу баhылыыр уонна сахалыы куттаах буола иитиллэн тахсар кыаҕа улаатар диэн ойдобуллэртэн, оҕоҕо хомуска оонньуур сатабылы иҥэрэр сыалы тутуһабын.

Программа сыалын ситиhэрбэр, хомуска оонньуур ньымалары үөрэтии, тылы байытыы, сайыннарыы, кэрэ эйгэтигэр сыһыарыы, тулалыыр эйгэҕэ болҕомтолоох буолууга салайыы, дьон киһитэ буолуу олугун уонна хомус нөҥүө төрөөбүт дойдуга тапталы, киэн туттууну иҥэрии соруктарын туруоран, хомуска интириэһи күүhүрдэр араас хайысхаларынан үлэлэри толоробут.

Хомуска оонньуур ньымалары үөрэтии чэпчэкиттэн, оҕо кыаҕын, баҕатын кэтээн көрөн, онтон тирэхтэнэн, аргыый саҕаланар. Дьарык аайы, оҕоҕо айар, бэйэ кыаҕар эрэнии кыымын саҕыллар.

Чинчийэр үлэҕэ хомус историятыттан саҕалаан, хомус уустарын, биллиилээх хомусчуттары, хомус сайдар хаамыытын үөрэтии, кэтээн көрүү үлэлэрэ ыытыллаллар. Бастакы дьарык, үгэс быһыытынан, Дьааҥыга хомуһу тарҕатааччы, бастакы хомус ансаамбылын тэрийээччи Х.Е.Слепцовы билиһиннэрииттэн саҕаланар. VІІ Норуоттар икки ардыларынааҕы “Хомус-Аан дойду культуратын эйгэтигэр” фестиваль-конгреһын чэрчитинэн ыытыллыбыт, саамай элбэх киһилээх хомус ансаамбылынан Гиннесс рекордун олохтооһун тэрээһинин, кини кыттыылаахтарын кытта билсиһии, кэпсэтиигэ ыҥырыы, араас проектар үлэлэринэн ыытыллар. Оттон оҕолор бэйэлэрин саастыылаахтара хомуһу тардыыны төһө сатыылларын, хас оҕо баҕарарын, инструменнааҕын чинчийэн, тэҥнээн көрөр үлэни олус көхтөөхтүк толороллор. Ханнык омуктарга хомус (варганнай музыка) сайдыбытын, саха хомуһуттан туох атыннааҕын, хомус арааһын чинчийии алын кылаас оҕолорун болҕомтотун тардара киһини үөрдэр.

Культура уонна искусство эйгэтигэр сыһыарыы оҕо уопсай сайдыытыгар, ис турук бөҕөргөөһүнүгэр улахан суолталаах, дьайар күүстээх. Ыытыллар тэрээһиннэр - хомуска оонньооһун, дьүһүннүүр-ойуулуур үлэлэр, киэҥ эйгэҕэ тахсыы, сыана культуратын иҥэринии, бодоруһуу. Маҥнайгы кылаастан Баатаҕайдааҕы оҕо искусствотын оскуолата тэрийэр «Чарующие звуки хомуса» күрэххэ кыттан «сүрэхтэнэллэр». Араас таһымнаах тэрээһиннэргэ ыҥырыллан, хомус дьүрүскэн тыаһынан киэргэтэллэр, көхтөөх кыттыыны ылаллар, оонньуур дьоҕурдарын сайыннарар кыахтаналлар. Хомус ыһыаҕын иһинэн ыытыллыбыт тэрээһиннэргэ элбэхтик кыттан, оҕолорго үтүө өйдөбүл хаалбыта мэлдьэҕэ суох.

Тылы сайыннарыы айар үлэ сүнньүнэн барар. Маннык дьарыктарга оҕолор айан суруйууга бастакы хардыыларын оҥороллор, дьүһүйүү-хоһуйуу кистэлэҥнэрин арыйаллар. Уус-уран ааҕыылар күрэхтэригэр, викториналарга кытталлар. Араас темалаах иһитиннэриилэри бэлэмнээн, дьон-сэргэ биһирэбилин ылан, уйулҕаларын бөҕөргөтөр кыахтаналлар, билиилэрин кэҥэтэллэр.

Айылҕалыын алтыһыы үлэ көрүҥнэрэ, сүнньүнэн, уйулҕаны уһугуннарыы, сүргэни көтөҕүү хайысхатынан бараллар. Айылҕаҕа тахсыы, айылҕа музыкатын хомус тыаһын кытта дьүөрэлээһин, дьүһүйүүгэ холонуу, хомус ойуутун айылҕаҕа көрдөөһүн. Бу үлэлэри, күөмчүлээбэккэ, салҕыппакка ыыттахха, оҕо айар дьоҕура, хомуска абылатара, айылҕаҕа тардыһара күүһүрэр.

Үөрэнээччилэрим, «Хомус абылаҥар» ылларыылара төрөппүт көмөтө, төрөппүт өйөбүлэ суох сыппах, ситэтэ суох буолуо этэ. Хас биирдии оҕо, ытыһыгар туппут ымыыта-хомуһа – бу кини төрөппүтүн эрэлэ, үөрүүтэ буолар. 4 сыл устата, төрөппүт оҕотун кытта хомус абылаҥар ылларан, ситиһиини-үөрүүнү тэҥҥэ үллэстэр.

Маннык киэҥ ис хоһоонноох проекка, хомус абылаҥар ылларбыт үөрэнээччи – учуутал - төрөппүт айымньылаах үлэлэрин түмүгэр, хас биирдии үөрэнээччи,ХОМУС - саха киэн туттар музыкальнай инструмена буоларын уонна хомус үрдүк иэйиилэри саҕарын, доруобуйаҕа туhалыырын ойдүөҕэ**,** хомуска оонньуур ньымалар төрүттэрин сатыаҕа**,** хомуска оонньуурунан киэн тутта дьоҥҥо-сэргэҕэ таhаарар кыаҕын сатабылын туттуоҕадиэн эрэллээхпит.